Motori (Divlje jagode)

Motori jeste treći album bosanskohercegovačke i jugoslavenske hard rok grupe Divlje jagode. Snimljen je i miksan od 3-23. juna 1982. u Music Paark Studio u Bad Homburg vor der Höhe nedaleko od Frankfurta na Majni. Objavila ga je Sarajevska izdavačka kuća Diskoton 2. novembra iste godine na LP ploči i kaseti, a početni tiraž bio je 50.000 nosača zvuka. Producent je bio Theo Werdin. Album je ponovo na CD-u objavila beogradska izdavačka kuća One Records 2006. Predstavlja njihov najuspješniji album (prodat u 500.000 primjeraka) s kojim su dostigli vrhunac kompozitorske i sviračke zrelosti uz odličan prijem kod publike. Kao i na prva dva albuma, muziku za većinu pjesama komponirao je gitarist i vođa ovog hard rok sastava Sead "Zele" Lipovača. Tekstove za većinu pjesama napisao je basist i pjevač Alija Islamović. Izuzetak je balada "Ne želiš kraj" za koju je muziku i tekst napisao nekadašnji prvi pjevač Anto Janković. Dizajn za omot albuma i fotografiju uradio je Erol Čolaković.

 O albumu 
Album otvara naslovna pjesma s atraktivnim uvodom na električnoj gitari, pri čemu je Sead Lipovača oponašao zvuk motora. Slijedi ritam gitara s čvrstim rifovima, bas-gitarom i bubnjevima. Uočljivo je da je melodično soliranje na gitari Seada Lipovače bilo nadahnuto gitarskom tehnikom Glenna Tiptona iz grupe Judas Priest, koji su u to vrijeme objavili veoma uspješan album "Screaming for Vengeance". Također, posebno se istakao i pjevač Alija Islamović čiji se pjevački stil dobro uklopio u čvrsti heavy metal zvuk na albumu "Motori" po uzoru na već navedeni britanski heavy metal sastav, kao i australijski hard rok sastav AC/DC. Pjesma završava oponašanjem zvuka motora s početka pjesme. "Šampioni" nastavljaju album u još bržem ritmu s iznenađujućim gitarskim solom u stilu rok muzike iz 1970-ih. Lirska balada "Nasmiješi se" s klavirskom pratnjom i kvalitetnom pjevačkom izvedbom predstavlja nastavak serije uspješnih rok balada Divljih jagoda. Brze kompozicije "Zagrizi rock n' roll" i "Sve iz inata" završavaju A-stranu na albumu i obje su odsvirane po uzoru na AC/DC. B-stranu otvara "Šejla" koja zajedno s naslovnom pjesmom predstavlja najuspješnije hard rok radove na albumu. Započinje uvodom na bubnjevima i bas-gitari kojima se u četiri navrata pridružuje električna gitara s audio-fidbekom. Posebno dobro se u ovoj pjesmi uklopilo pjevanje Alije Islamovića uz pratnju čvrstih gitarskih rifova, bas-gitare i bubnjeva. Tu je i zanimljiv solo na električnoj gitari odsviran po uzoru na Angusa Younga. "Dodirni me" nastavlja album u brzom hard rok ritmu po receptu AC/DC, nakon koje slijedi veoma uspješna balada "Ne želiš kraj", koju je komponirao i otpjevao prvi pjevač Divljih jagoda Anto Janković. On im se pridružio tokom koncertne promocije albuma "Motori" kojeg zatvara pjesma "Divlji zapad". Ovo muzičko ostvarenje zajedno s debitantskim albumom njihovih slovenskih kolega iz grupe Pomaranča predstavlja jedan od najznačajnijih događaja na tadašnjoj jugoslavenskoj heavy metal sceni s početka 1980-ih.

 Lista pjesama 
 Motori
 Šampioni
 Nasmiješi se
 Zagrizi rock n' roll
 Sve iz inata
 Šejla
 Dodirni me
 Ne želiš kraj
 Divlji zapad

 Članovi grupe 
 Sead Lipovača "Zele" – gitare
 Alen Islamović – vokal, bas-gitara
 Nasko Budimlić – bubnjevi

 Reference 

Kategorija:Albumi iz 1982.
Kategorija:Albumi Divljih jagoda
Kategorija:Albumi u izdanju Diskotona